text: 48-årig mand er anholdt i sag om trusler mod politi
  14 august 2019 kl. 11.17
  Politiet i Esbjerg var onsdag formiddag i forhøjet beredskab efter trusler. Nu er en mand anholdt i sagen.
  Opdateret med nye oplysninger fra politiet.
  En 48-årig mand er anholdt efter trusler mod politiet i Esbjerg.
  Det oplyser Syd- og Sønderjyllands Politi kort efter klokken 13 onsdag.
  Det sker efter, at en række bekymrede borgere tidligere på dagen kontaktede politiet, fordi den 48-årige mand streamede en video på Facebook, hvor han rettede trusler mod politiet.
  Truslerne betød, at der var synligt politi flere steder i Esbjerg. Det betød blandt andet, at der var politifolk i beredskab foran politistationen i Esbjerg samt andre steder i byen.
  Syd- og Sønderjyllands Politi anholdt klokken 13.02 den 48-årige mand, der har relation til Esbjerg. Anholdelsen fandt sted i Esbjerg by og foregik helt uden dramatik.
  Den 48-årige er i forvejen kendt i det psykiatriske system.
  Han er nu sigtet for at have fremsat trusler mod politiet, og anklagemyndigheden vil tage stilling til, om han fremstilles i grundlovsforhør. Det oplyser Syd- og Sønderjyllands Politi i en pressemeddelelse.
  